Manises activa un pla de xoc per a reduir el temps d'espera de les ajudes a la dependència
17 de octubre de 2023

L'Ajuntament de Manises, a través de la Regidoria de Serveis Socials, ha implantat un pla de xoc per a reduir el temps d'espera per a l'avaluació de les ajudes a la dependència.

El pla, que es va iniciar durant la passada legislatura, ha suposat l'increment de personal d'un a quatre treballadors i treballadores socials, els quals s'han format específicament per a poder baremar expedients i realitzar informes. Amb aquesta mesura, es persegueix aconseguir una reducció dràstica de l'espera en una primera fase que servisca com a punt de partida cap a una gestió més eficient.

"És important agilitzar els tràmits burocràtics perquè l'atenció primària siga pròxima, empàtica, solidària i de qualitat, prestant especial atenció als col·lectius més vulnerables, en situació de risc i d'exclusió social, per a mitigar les possibles desigualtats", ha remarcat el regidor de Serveis Socials de l'Ajuntament de Manises, Juan Carlos Esteve.